A zsámbéki római katolikus plébánia orgonáinak rövid története

A község barokk plébániatemploma számára 1770 körül készített egy 10 regiszteres, egymanuálos, pedálos orgonát egy ismeretlen, valószínűleg pest-budai orgonaépítő, mely hangszerről az 1778-as egyházlátogatás („canonica visitatio”) jegyzőkönyve is megemlékezik: „Organum habetur solemne cum 10 mutationibus… incoloratum…”. A zsámbéki orgonatörténet érdekessége, hogy az egyházközség a XIX. század elején egy másik, kicsiny, 2 regiszteres, hordozható orgonát is használt. Ezt körmenetekre vitték magukkal, s a körmenet egyes állomásainál (a „stációknál”) szólaltatta meg azt a kántor. Az 1805-ös egyházlátogatás így írja le a két hangszert: „Organum habetur bonum cum pedali 10 mutationibus, sed uni, alterum vero pro processionibus deserviens portatile parvum duarum mutationum.” A nagyobb barokk orgona sípsorai egy 1990-ben készült vizsgálat szerint — az akkor még fellelhető maradványok alapján — a következők lehettek: 

	manuál (C-c3, 45 hang)
	pedál
	

	Portun 
	8’
	
	Subbass
	16’

	Copula maior
	8’
	
	Octavbass
	8’

	Principal
	4’
	
	
	

	Spitzflöte 
	4’
	
	
	

	Copula minor 
	4’
	
	
	

	Octav 
	2’
	
	
	

	Quint
	1 1/3’
	
	
	

	Mixtur 3×
	1’
	
	
	


A hangszert 1958–63 között Gergely Ferenc orgonaművész tervei szerint kétmanuálosra, 19 regiszteresre bővítette a Fővárosi Hangszerkészítő Vállalat Orgonaüzeme. Abba beépítették egy másik, XIX. század végi hangszer, feltehetően a zsámbéki zárdatemplom lebontott orgonájának alkatrészeit és több sípsorát is. A hazai orgonaépítészet több évtizedes válságának idején végzett munkálatok nem hozhattak tartós eredményt, mivel ezen az újjáalakított hangszeren is fellehető volt a korabeli orgonaépítés szinte valamennyi hibája, hiányossága. Így a 90-es évek elején ismét szükségessé vált az orgona átépítése, mellyel a plébánia Albert Miklós győri orgonaépítőt bízta meg. A hangszer 1999 tavaszára épült fel. Az átépítés során gyakorlatilag a teljes orgonabelsőt kicserélték, új mechanikus szerkezet (traktúra), új csúszkaládák és új sípok készültek, azonban a hangszerbe beépítették a korábbi orgonák néhány használható sípsorát is. A barokk orgonaház műemléki restaurálásakor eltávolították az ahhoz négy évtizede hozzátoldott, ízléstelen bővítményeket, s feltárták a szekrényzet eredeti kékeszöld, márványozott festését. Mivel a XVIII. századi barokk hangszer egykor karzatmellvédbe állított játékasztalát eredetileg is egy néma sípokból álló, kulisszaszerű, úgynevezett álhomlokzat díszítette, ennek felhasználásával készült el az új hangszer hátpozitívművének — kisebb, mellvédbe állított részének — barokk stílusú szekrénye. A jelenlegi orgona hangképe:

	I., főmű 
	(C-f’’’)
	
	II., pozitívmű
	(C-f’’’)
	
	pedálmű 
	(C-f’)

	Principal 
	8’
	
	Coppel major
	8’
	
	Subbass
	16’

	Gedackt 
	8’
	
	Coppel minor
	4’
	
	Oktavbass
	8’

	Oktav 
	4’
	
	Flöte
	2’
	
	Gedacktbass
	8’

	Spitzflöte
	4’
	
	Quint
	1 1/3’
	
	Choralbass
	4’

	Quint 
	2 2/3’
	
	Sedecima
	1’
	
	Fagott
	16’

	Superoktav 
	2’
	
	Regal
	8’
	
	P+I
	

	Terc
	1 3/5’
	
	Tremolo
	
	
	P+II
	

	Mixtur
	1 1/3’
	
	
	
	
	
	

	Schalmey
	8’
	
	
	
	
	
	

	Tremolo
	
	
	
	
	
	
	

	I+II
	
	
	
	
	
	
	


A hangszer nemcsak a liturgiát szolgálja, hanem azon a nyári időszakban rendszeresen koncertek is hallhatók. Az orgonát 2007 decemberében Varga László orgonaépítő mester (Taksony) Enyedi Pál orgonaművész szakértői közreműködése mellett felújította és átintonálta. 

